Coronaen aflyste travfesten Store Pris i Aalborg, da løbet skulle have været kørt tilbage i september. I dag blev løbet så afviklet, men igen var coronaen tæt på at stikke en kæp i hjulet for årets største travløb på Racing Arena Aalborg. Blot få timer før løbsstart blev det meldt ud, at ingen travkuske, staldpersonaler eller tilskuere med bopæl i de syv nordjyske kommuner, der er lukket ned på grund af corona, måtte deltage i dagens travløb i Aalborg. Det gik blandt andet ud over Flemming Jensen, der træner travhesten Emoji, for han har bopæl i Brønderslev Kommune – en af de syv lukkede kommuner. Emoji måtte derfor på banen med en reservekusk i sulkyen. I stedet trådte Knud Mønster til, og sammen med Emoji vandt han Spar Nord Aalborg Store Pris 2020. Med sejren sikrede han ejerne af Emoji, Frantz og Annette Praëm, præmiechecken på 125.000 kroner.

Opsummering:
Få timer før løbsstart stod det klart, at flere travkuske ikke kunne deltage i derbyrevanchen Store Pris i Aalborg på grund af de skærpede coronarestriktioner i Nordjylland. Vinderhesten Emoji tog således sejren med vikarierende kusk i sulkyen.